Document ID: 32008D0221

DEĊIŻJONI TAL-KUMMISSJONI
tat-12 ta' Marzu 2008
dwar il-kontribut finanzjarju tal-Komunità għal programm għall-kontroll ta’ organiżmi li jagħmlu ħsara lill-pjanti u prodotti għall-pjanti fid-dipartimenti Franċiżi lil hinn mix-xtut għall-2008
(notifikata taħt id-dokument numru C(2008) 925)
(It-test bil-Franċiż biss hu awtentiku)
(2008/221/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 247/2006 tat-30 ta’ Jannar 2006 li jistabbilixxi miżuri speċifiċi għall-agrikultura fir-reġjuni l-aktar ‘il bogħod ta’ l-Unjoni (1) u b’mod partikolari l-ewwel sentenza ta’ l-ewwel sottoparagrafu ta’ l-Artikolu 17(3),
Billi:
(1)
Il-kundizzjonijiet ta’ tkabbir fid-dipartimenti Franċiżi lil hinn mix-xtut jeħtieġu miżuri speċjali fir-rigward tal-produzzjoni tal-ħxejjex. Dawk il-miżuri jinkludu miżuri għaljin għas-saħħa tal-pjanti.
(2)
Id-Deċiżjoni tal-Kummissjoni 2007/609/KE ta’ l-10 ta’ Settembru 2007 dwar it-tifsira tal-miżuri eliġibbli għall-finanzjament tal-Komunità fil-programmi għall-kontroll ta’ organiżmi ta’ ħsara għall-pjanti u prodotti tal-pjanti f’dipartimenti Franċiżi barra mill-pajjiż, fl-Azores u Madeira (2) tiddefinixxi l-miżuri eliġibbli għall-finanzjament Komunitarju skond il-programmi għall-kontroll ta’ organiżmi li jagħmlu ħsara lill-pjanti u l-prodotti tal-pjanti fid-dipartimenti Franċiżi lil hinn mix-xtut, l-Ażores u Madeira.
(3)
L-awtoritajiet Franċiżi bagħtu programm għall-2008 li jistipula l-miżuri tas-saħħa tal-pjanti fid-dipartimenti Franċiżi lil hinn mix-xtut lill-Kummissjoni. Dan il-programm jispeċifika l-għanijiet li jridu jinkisbu, ir-riżultati mistennija, il-miżuri li jridu jitwettqu, id-dewmien tagħhom u l-ispiża tagħhom bil-ħsieb tal-possibilità ta’ kontribut finanzjarju Komunitarju. Il-miżuri stipulati f’dak il-programm jissodisfaw ir-rekwiżiti tad-Deċiżjoni 2007/609/KE.
(4)
Skond l-Artikolu 3(2)(a) tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (3), miżuri għas-saħħa tal-pjanti għandhom jiġu ffinanzjati mill-Fond Agrikolu Ewropew għall-Garanzija. Għall-fini tal-kontroll finanzjarju ta’ dawk il-miżuri, l-Artikoli 9, 36 u 37 ta’ dak ir- Regolament għandhom japplikaw.
(5)
Il-miżuri stipulati f’din id-Deċiżjoni huma konformi ma’ l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Kontribut finanzjarju Komunitarju lil Franza għall-programm uffiċjali għall-kontroll ta’ organiżmi li jagħmlu ħsara lill-pjanti u l-prodotti tal-pjanti fid-dipartimenti Franċiżi lil hinn mix-xtut għall-2008, kif speċifikat fil-Parti A ta’ l-Anness, huwa approvat.
Għandu jkun limitat għal 60 % ta’ l-ispiża eliġibbli totali, kif speċifikat fil-Parti B ta’ l-Anness, b’massimu ta’ EUR 282 000 (eskluża l-VAT).
Artikolu 2
1. Għandhom jitħallsu EUR 100 000 bil-quddiem fi żmien 60 jum minn wara li tasal talba ta’ ħlas minn Franza.
2. Il-bilanċ tal-kontribut finanzjarju għandu jitħallas sakemm ikun intbagħat rapport finali ta’ implimentazzjoni dwar il-programm lill-Kummissjoni f’forma elettronika sa mhux aktar tard mill-15 ta’ Marzu 2009.
Dan ir-rapport għandu jkun fih:
(a)
valutazzjoni teknika konċiża tal-programm sħiħ, inkluż il-grad ta’ kisba ta’ l-għanijiet fiżiċi u kwalittattivi u tal-progress miksub, u stima ta’ l-impatt immedjat fitosanitarju u ekonomiku, u
(b)
dikjarazzjoni ta’ l-ispiża finanzjarja li tindika n-nefqa propja mqassma skond is-sotto-programm u l-miżura.
3. Fir-rigward tat-tqassim indikattiv tal-baġit speċifikat fil-Parti B ta’ l-Anness, Franza tista’ taġġusta l-finanzjament bejn il-miżuri differenti fl-istess sotto-programm f’limitu ta’ 15 % tal-kontribut Komunitarju għal dan is-sotto-programm, sakemm l-ammont totali ta’ l-ispejjeż eliġibbli skedati fil-programm ma jinqabżux u li b’hekk l-għanijiet ewlenin tal-programm ma jiġux kompromessi.
Hija għandha tgħarraf lill-Kummissjoni bi kwalunkwe aġġustament li jsir.
Artikolu 3
Din id-Deċiżjoni għandha tapplika mill-1 ta’ Jannar 2008.
Artikolu 4
Din id-Deċiżjoni hija indirizzata lir-Repubblika Franċiża.
Magħmula fi Brussell, 12 ta’ Marzu 2008.

Labels: 4
16
6
18
15